Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets beslutning om referencelaboratorier til kontrol af bakteriologisk og viral kontaminering af toskallede bløddyr« () (97/C 355/12)

Rådet for Den Europæiske Union besluttede den 29. juli 1997 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Joseph Balle til ordfører. Sektionen vedtog sin udtalelse den 18. september 1997.

Det Økonomiske og Sociale Udvalg vedtog på sin 348. plenarforsamling af 1. og 2. oktober 1997, mødet den 1. oktober 1997, med 89 stemmer for, 2 imod og 6 hverken for eller imod, følgende udtalelse.

1. Indledning

1.1. Af hensyn til den offentlige sundhed foreslår Kommissionen at udpege nationale referencelaboratorier og et EF-referencelaboratorium for således at samordne analysen og kontrollen af viral og bakteriologisk kontaminering af toskallede bløddyr.

2. Resumé af Kommissionens forslag

2.1. Rådets direktiv 91/492/EØF fastsætter de sundhedsmæssige betingelser for produktion og afsætning af levende toskallede bløddyr. Når der ikke findes egnede metoder til sporing af virus i toskallede bløddyr, skal kontrollen baseres på »tællinger af fækale bakterier«. Videnskabeligt og erfaringsmæssigt set har denne metode ikke været god nok, og der er således et behov for at basere sundhedskontrollen på en anden indikator.

2.2. På baggrund af den epidemi, der ramte flere hundrede mennesker i Europa, og efter at man har fundet frem til bedre analyse- og kontrolmetoder, foreslår Kommissionen derfor følgende:

- hver medlemsstat udpeger ét eller flere referencelaboratorier, som især skal koordinere arbejdet i de nationale laboratorier, der skal foretage bakteriologiske og virale analyser af toskallede bløddyr i de respektive medlemsstater, udføre sammenlignende undersøgelser mellem de forskellige laboratorier, formidle informationer fra EF-referencelaboratoriet samt mere generelt samarbejde med dette laboratorium;

- der udpeges et EF-referencelaboratorium, som navnlig får til opgave at informere de nationale referencelaboratorier om analysemetoder og sammenlignende undersøgelser, koordinere de nationale referencelaboratoriers anvendelse af analysemetoderne, koordinere forskningen i nye analysemetoder og mere generelt samarbejde med de nationale laboratorier samt bistå Kommissionen.

2.3. I forslaget til beslutning udpeges laboratoriet Centre for Environment, Fisheries & Aquaculture Science i Weymouth som EF-referencelaboratorium, og vilkårene for udøvelsen af dets aktiviteter (personale, udstyr, infrastruktur, finansiel bistand fra EF) fastsættes generelt.

3. Konklusion

3.1. Da Kommissionens forslag har til formål

- at beskytte folkesundheden, dvs. at forebygge nye problemer i sektoren for toskallede bløddyr, samt at udvikle metoder til analyse og kontrol af toskallede bløddyr, og

- at sikre en ensartet ordning i EU mht. både analyse- og kontrolmetoder dvs. at sikre, at de nationale referencelaboratorier og EF-referencelaboratoriet organiserer sig i et netværk,

kan ØSU godkende forslaget til beslutning om referencelaboratorier til kontrol af bakteriologisk og viral kontaminering af toskallede bløddyr.

Bruxelles, den 1. oktober 1997.

Tom JENKINS

Formand for Det Økonomiske og Sociale Udvalg

() EFT C 267 af 3. 9. 1997, s. 15.